Id-Deċiżjoni Tal-Kummissjoni
tat-30 ta' Lulju 1990
li temenda d-Deċiżjoni 82/913/KEE dwar il-lista ta' stabbilimenti fir-Repubblika ta' l-Afrika t'Isfel u tan-Namibja approvati għall-iskop ta' importazzjoni ta' laħam frisk fil-Komunità.
(90/433/KEE)
IL-KUMMISSJONI TAL-KOMUNITAJIET EWROPEJ
Wara li kunsidrat it-Trattat li jistabbilixxi l-Komunità Ekonomika Ewropea,
Wara li kunsidrat id-Direttiva tal-Kunsill 72/462/KEE tat-12 ta' Diċembru 1972 dwar problemi fi spezzjonijiet veterinarji u tas-saħħa wara l-importazzjoni ta' l-annimali ta' l-ifrat u tal-majjali u ta' laħam frisk minn pajjiżi terzi [1], kif l-aħħar emendata bid-Direttiva 89/662/KEE [2], u partikolarment Artikoli 4(1) u 18 (1) tagħha,
Wara li kunsidrat id-Direttiva tal-Kunsill 77/96/KEE tal-21 ta' Diċembru 1976 dwar l-eżami għat-trichinae (trichinella spiralis) mal-importazzjoni minn pajjiżi terzi ta' laħam frisk li joriġina minn majjali domestiċi [3], kif l-aħħar emendata bid-Direttiva tal-Kummissjoni 89/321/KEE [4], u partikolarment Artikolu 4 tagħha,
Billi lista ta' stabbilimenti fir-Repubblika tal-Afrika t'Isfel u fin-Namibja, approvati għall-iskop ta' importazzjoni ta' laħam frisk fil-Komunità, kienet imħejjija inizjalment bid-Deċiżjoni tal-Kummissjoni 82/913/KEE [5], kif l-aħħar emendata bid-Deċiżjoni tat-3 ta' Novembru 1989;
Billi n-Namibja kienet saret independenti, huwa meħtieġ li tkun emendata d-Deċiżjoni 82/913/KEE li tikkonċerna l-lista ta' stabbilimenti fir-Repubblika tal-Afrika t'Isfel u fin-Namibja approvati għall-iskop ta' importazzjoni ta' laħam frisk fil-Komunità;
Billi l-miżuri li hemm provediment dwarhom f'din id-Deċiżjoni huma bi qbil mal-opinjoni tal-Kumitat Permanenti Veterinarju,
ADOTTAT DIN ID-DEĊIŻJONI:
Artikolu 1
1. It-Titolu tad-Deċiżjoni 82/913/KEE huwa hawnhekk mibdul bit-test li ġej:
"Id-Deċiżjoni tal-Kummissjoni 82/913/KEE li tistabbilixxi l-lista ta' stabbilimenti fir-Repubblika tal-Afrika t'Isfel u fin-Namibja approvati għall-iskop ta' importazzjoni ta' laħam frisk fil-Komunità."
2. L-Anness tad-Deċiżjoni 82/913/KEE huwa mibdul bl-Anness ta' din id-Deċiżjoni.
Artikolu 2
Dan id-Deċiżjoni hija indirizzata lill-Istati Membri.
Magħmula fi Brussel, it-30 ta' Lulju 1990.